สวิสรีฟันธง เบี้ยปีหน้า เอเชียขึ้นนำ
สวิสรี ชี้ปีหน้าเบี้ยประกันตลาดเอเชียโตมากที่สุดในโลก สูงกว่าอเมริกาเหนือ ส่วนอาเซียนยังเติบโตได้อีกมาก
29 ต.ค. 2565

สวิสรี ชี้ปีหน้าเบี้ยประกันตลาดเอเชียโตมากที่สุดในโลก สูงกว่าอเมริกาเหนือ ส่วนอาเซียนยังเติบโตได้อีกมาก
นายคลาเรนซ์ หว่อง หัวหน้าทีมเศรษฐศาสตร์ ภูมิภาคอาเซียน บริษัท สวิสรี เปิดเผยว่า ในปีหน้าเอเชียจะเป็นตลาดที่มีเบี้ยประกันมากที่สุดในโลก แซงหน้าตลาดอเมริกาเหนือจากเดิมเมื่อ 10 ปีก่อน เบี้ยประกันในตลาดเอเชียจะมีแค่ครึ่งเดียวของตลาดอเมริกาเหนือ ดังนั้น ภูมิภาคเอเชียจึงมีบทบาทสำคัญและทำให้ธุรกิจประกันต่างชาติเข้ามาลงทุนมากขึ้นเพื่อสร้างการเติบโตให้กับธุรกิจ
อย่างไรก็ตาม ในส่วนของภูมิภาคอาเซียน สภาพแวดล้อมยังคงเอื้อต่อการเติบโตของธุรกิจประกันภัย โดยกลุ่มประเทศอาเซียนยังมีสัดส่วนเบี้ยต่อจีดีพีต่ำ แต่มีการขยายตัวที่รวดเร็ว พื้นฐานทางเศรษฐกิจยังคงแข็งแกร่งจากรายได้ของคนชั้นกลางและการพัฒนาโครงสร้างพื้นฐานของประเทศ โดยเฉพาะอินเดียและจีน ที่สำคัญเศรษฐกิจอาเซียนยังมีโอกาสขยายตัวอีกมากจากการร่วมกลุ่มของประชาคมอาเซียน
นอกจากนี้ โครงสร้างประชากรที่เปลี่ยนเข้าสู่สังคมผู้สูงวัย ก็มีความต้องการบริการด้านสุขภาพมากขึ้น ขณะเดียวกันเทคโนโลยีดิจิทัลจะสร้างผลกระทบต่อสังคม ซึ่งเป็นทั้งความเสี่ยงและโอกาสใหม่ๆ ให้กับภาคธุรกิจประกัน 
“เทคโนโลยีจะมีบทบาทมากขึ้น แต่ความท้าทายคือ ธุรกิจประกันจะนำเทคโนโลยีเหล่านี้มาช่วยลดช่องว่างในการเข้าถึงประกันได้อย่างไร ซึ่งหลายธุรกิจก็ใช้เทคโนฯ มาเป็นตัวเสริมให้กับธุรกิจได้ดีทั้งๆ ที่ไม่มีสินทรัพย์อะไร” นายหว่อง กล่าว